กบข.ไม่ขยับ พอร์ตหุ้น9%มองลงทุนยาว
&nbsp;
10 ส.ค. 2554

โพสต์ทูเดย์ — กบข.ยังไม่ปรับพอร์ต คาดการเมืองเสี่ยงอยู่แล้ว คงสัดส่วนลงทุนหุ้นไทยเพียง 9% 
น.ส.โสภาวดี เลิศมนัสชัย เลขาธิการกองทุนบำเหน็จบำนาญข้าราชการ (กบข.) เปิดเผยว่า ขณะนี้กบข.ยังไม่มีการปรับพอร์ตการลงทุน และยังคงเดินตามแผนการลงทุนที่ได้กำหนดไว้ เพราะการลงทุนของกบข.จะมองภาพลงทุนระยะยาว ดังนั้นจึงจัดสรรเงินเพื่อการลงทุนระยะยาว
อย่างไรก็ตาม ยอมรับว่าในส่วนของปัญหาทางการเมืองในระยะใกล้ๆ นี้ก็เป็นปัจจัยที่กบข.ให้ความสำคัญและติดตามสถานการณ์อย่างใกล้ชิด และตั้งสมมติฐานในหลายๆ กรณีว่าหากเกิดเหตุการณ์ต่างๆ ควรจะรับมืออย่างไร ซึ่งกบข.ก็มีแผนเตรียมพร้อมรองรับอยู่แล้ว 
น.ส.นันชา พรตปกรณ์ รองเลขาธิการสายกำกับและปฏิบัติการลงทุนกบข. กล่าวว่า กบข.มีสัดส่วนการลงทุนในหุ้นไทยที่ 9% ถือเป็นการลงทุนที่ได้คำนึงว่าการเมืองเป็นความเสี่ยง และประเทศไทยก็มีปัญหาการเมืองต่อเนื่องในช่วง 23 ปีที่ผ่านมา จึงเป็นเหตุผลให้กบข.ไม่เพิ่มน้ำหนักลงทุนหุ้นไทย และในช่วงจังหวะที่หุ้นลดลงก็จะเป็นจังหวะซื้อ และเมื่อดัชนีขึ้นก็เป็นโอกาสขาย